สังคมข่าวหุ้น
ตลาดหุ้นไทยล่าสุดปิดการซื้อขายที่ระดับ 1,642.94 จุด ปรับลดลง 0.61 จุด พ่วงด้วยมูลค่าการซื้อขายรวม 5.3 หมื่นล้านบาท * เมื่อวานขาเทขายสุทธิพี่รายย่อยเล่นบทโหด สาดออกกระจาย 1,404 ล้านบาท ตามด้วยสถาบันขายสุทธิ 144 ล้านบาท ส่วนฝั่งเข้าซื้อสุทธิต่างชาติลุยเก็บไป 954 ล้านบาท และบัญชีบริษัทหลักทรัพย์ 594 ล้านบาท
14 ก.ย. 2560

นิวส์เวฟ
ตลาดหุ้นไทยล่าสุดปิดการซื้อขายที่ระดับ 1,642.94 จุด ปรับลดลง 0.61 จุด พ่วงด้วยมูลค่าการซื้อขายรวม 5.3 หมื่นล้านบาท * เมื่อวานขาเทขายสุทธิพี่รายย่อยเล่นบทโหด สาดออกกระจาย 1,404 ล้านบาท ตามด้วยสถาบันขายสุทธิ 144 ล้านบาท ส่วนฝั่งเข้าซื้อสุทธิต่างชาติลุยเก็บไป 954 ล้านบาท และบัญชีบริษัทหลักทรัพย์ 594 ล้านบาท
* เริ่มกันด้วยประเด็นร้อนของหุ้นสามพี่น้อง ADVANC-THCOM-CSL มีสตอรี่เร่าร้อนให้กล่าวขานกันอีกแล้ว เนื่องจากในช่วงที่ผ่านมาหุ้น THCOM และ CSL มีมูลค่าการซื้อขายเข้ามาหนาแน่นเกินปกติไปอย่างมากจนน่าผิดสังเกต โดยเฉพาะฝั่ง CSL ที่ตั้งแต่ต้นเดือน ก.ย. จนถึงปัจจุบันวิ่งบวกสะสมแรงนอนสต๊อปไปแล้วเกือบ 20% ฟาก THCOM ก็ไม่เบาเมื่อวานซัดปิดบวกเกือบ 12% ทำมูลค่าการซื้อขายมหาศาลถึง 573 ล้านบาท
* ต้นเหตุที่ทำให้ THCOM-CSL วิ่งดีเดือดเกินพื้นฐาน ย้ำอีกครั้งว่า เกินพื้นฐาน สุดท้ายก็ถูกเฉลยออกมาว่า รับข่าวดีกรณี ADVANC ได้ตั้งโต๊ะเตรียมเข้าซื้อหุ้นของ CSL นั่นเอง แม้ทาง ADVANC จะบอกว่า ราคาเสนอซื้อเบื้องต้นสูงถึง 7.80 บาท (ฟังไม่ผิดราคาเบื้องต้น) แต่นี่เท่ากับมากกว่าในกระดานท่วมท้น เพราะหุ้น CSL เมื่อวานนี้ปิดตลาดที่ 7.35 บาท แต่ถ้าอิงราคาต้นเดือน ก.ย. ก่อนวิ่งดีเดือดช่วงนั้น CSL เคลื่อนไหวเพียง 6 บาท
* ทุกอย่างก็เลยถึงบางอ้อ เพราะ ADVANC เป็นคนแจ้งออกมาช่วงหลังปิดตลาดเมื่อวานว่า ขณะนี้ได้ตั้งโต๊ะเสนอซื้อหุ้น CSL ในราคาสูงลิบ 7.80 บาท บอกกันตรงๆ ดีลนี้คนนอกไม่มีทางได้รับรู้กันเลย มารู้ตัวกันอีกทีตกขบวนกันไปแล้วถ้วนหน้า เฮ้อ เกิดเป็นรายย่อยนี่มันเสียเปรียบจริงๆ
* หลายคนคงตั้งคำถามว่า เมื่อสถานการณ์มาถึงขนาดนี้แล้วเอายังไงกันดีกับทั้ง ADVANC-THCOM-CSL ถ้าวัดกันด้วยประเด็น นิวส์เวฟมองว่า คนที่ได้ประโยชน์สูงสุดหนีไม่พ้น THCOM แน่นอน เพราะบริษัทลูกไทยคม คือ ดีทีวี เซอร์วิส ในฐานะผู้ถือหุ้นใหญ่อันดับ 1 ของ CSL จะได้รับคำเสนอซื้อรวม 250 ล้านหุ้นจาก ADVANC ถ้าอิงที่ราคา 7.80 บาท เท่ากับมีโอกาสฟาดเงินกันไปเต็มๆ เฉียด 2,000 ล้านบาทเลยแหละ
* จากปัจจัยนี้ดูแล้ว THCOM จึงมีราศีจับในเชิงได้รับผลบวกมากที่สุด เพราะถ้าดีลรายการนี้จบได้ทันภายในปี 2560 จะเท่ากับบริษัทจะมีโอกาสได้บันทึกรายการพิเศษขึ้นมาทันทีและส่งผลดีต่อพื้นฐานผลการดำเนินงานบริษัท ฝั่ง CSL มีปัจจัยบวกเดียวคือราคาในกระดานที่ยังต่ำกว่าราคาเสนอซื้อหุ้น 7.80 บาท ส่วน ADVANC บอกตรงๆ ยังนึกไม่ออกเลย ซื้อ CSL แล้วจะได้ประโยชน์อะไร จากการต้องใช้เงินลงทุนกว่า 2,500 ล้านบาทเข้าซื้อหุ้น CSL (รวมในส่วนที่ซื้อจาก SingTel ด้วย) เพราะแค่ต้นทุนแข่งขันธุรกิจโทรคมนาคม ค่าใบอนุญาต ค่าขยายโครงข่าย ก็แบกหนักอยู่แล้ว แล้วยังต้องมาซื้อหุ้น CSL เพิ่มเข้าไปอีก หากยังไม่มีคำอธิบายให้เห็นภาพชัดเจน เผลอๆ จะกลายเป็นปัจจัยลบกดหุ้นด้วยซ้ำไป
* หุ้น SIRI เป็นอีกรายที่มีสตอรี่ให้พูดถึงจนต้องจับตา เนื่องจากล่าสุด 2 ผู้บริหารบริษัท “อภิชาติ จูตระกูล” และ “เศรษฐา ทวีสิน” ตะลุยเข้าเก็บ SIRI-W2 กันไปท่วมท้น ทั้งที่ราคาในกระดาน  SIRI-W2 บวกแปลงสิทธิ 2.50 บาท ยังสูงกว่าหุ้นแม่ในกระดานร่วม 30 สตางค์
* งานนี้ วงการเงินล้วนมองไปในทางเดียวว่า 2 ผู้บริหารที่เข้าเก็บ เนื่องจากต้องการสร้างความเชื่อมั่นวอร์แรนต์ เพราะวอร์แรนต์ชุดนี้มีกำหนดหมดอายุและมีกำหนดใช้สิทธิครั้งสุดท้ายในช่วงสิ้นปีนี้ จึงต้องสร้างแรงจูงใจกันหน่อย ต้องติดตามดูกันต่อไปว่า หลังเข้าผู้บริหารเข้าเก็บกันแล้วจะกระตุ้นราคาแม่-ลูกกันได้ขนาดไหน แต่ที่แน่ๆ ถือเป็นสัญญาณเชิงบวกชัดเจน หากรับความเสี่ยงได้มากน่าเก็งกำไรวอร์แรนต์ แต่ถ้าเสี่ยงได้น้อยเลือกไปที่ตัวแม่ SIRI ปลอดภัยสบายใจกว่า
* หุ้น PRM ไอพีโอน้องใหม่รายล่าสุดมีคิวเข้าเทรดวันนี้กันอย่างเป็นทางการแล้ว ใครพลาดช่วงเปิดจองไอพีโอ โอกาสเข้าเก็บในกระดานมาถึงแล้ว เป็นอีกรายที่มีโครงสร้างธุรกิจดี พร้อมเติบโตคู่กับอุตสาหกรรมพลังงาน ใครชอบหุ้นสไตล์พื้นฐานแกร่ง เน้นลงทุนระยะกลาง-ยาว ไม่ควรพลาดเด็ดขาด
* ปิดท้ายด้วย ทีโอเอ เพ้นท์ (ประเทศไทย) หรือ TOA เป็นอีกรายที่อยู่ในระหว่างเตรียมเนื้อเตรียมตัวเข้าเทรดในตลาดหลักทรัพย์ฯภายในเร็วๆ นี้ ใครที่สนใจอยากรับฟังข้อมูลบริษัท เตรียมพบกับผู้บริหารตัวจริงได้เลย เนื่องจากมีกำหนดโรดโชว์พบนักลงทุนในวันที่ 21 ก.ย.นี้ ที่หอประชุมศาสตราจารย์สังเวียน อินทรวิชัย ชั้น 7 อาคาร B ตลาดหลักทรัพย์ ฯ เวลา 14.00-16.00 น. ถ้าอยากรู้ว่า TOA มีทีเด็ดน่าสนใจขนาดไหน ต้องไปพิสูจน์ด้วยตัวเองในงานโรดโชว์นี้เท่านั้น *